作者：王迈
词牌/韵律：贺新郎

paragraphs: 曾侍螭头立。
吐危言、婴鳞编虎，扶持鳌极。
谁炼精金铸刚卯，气节毅然镇国。
肯顾恋、眼前官职。
碧水丹山持翠节，这福星、特为吾闽出。
发义廪，无难色。
如今世道难扶植。
直还他、温公德量，魏公风力。
此事又关宗社福，仍系苍生休戚。
且称寿、公生人日。
炼得内丹成熟后，看河车、常运方瞳碧。
五百岁，作良弼。